کرونا وائرس: لاک ڈاؤن کے باعث یورپ میں گھریلو تشدد کے خدشات 
یورپی تنظیموں نے خبردار کیا ہے کہ سوشل ڈسٹینیس یا معاشرتی دوری کی وجہ سے لوگوں کے درمیان کشیدگی بڑھ رہی ہے اور خواتین و بچوں کے خلاف گھریلو اور جنسی تشدد کا خطرہ بڑھ رہا ہے۔
ویب ڈیسک — فرانس کے خبر رساں ادارے 'اے ایف پی' کے مطابق گھریلو تشدد کے خاتمے کے لیے سرگرم تنظیموں نے یورپ کو کرونا وائرس کا مرکز بننے کے بعد تشدد کے واقعات میں اضافے کا خدشہ ظاہر کر دیا ہے۔ خواتین کے حقوق کے لیے سرگرم جرمن تنظیم کے مطابق بہت سے لوگوں کے لیے اُن کا گھر محفوظ جگہ نہیں ہے۔ معاشرتی تنہائی کی وجہ سے تناؤ بڑھ رہا ہے۔ لہذٰا خواتین اور بچوں پر جنسی تشدد کا خطرہ بھی بڑھ رہا ہے۔ برلن سے لے کر پیرس، میڈرڈ، روم اور بریٹیسلاوا میں سرگرم خواتین کے حقوق کی تنظیموں نے بھی کم و بیش ایسے ہی خدشات ظاہر کیے ہیں۔ 'جرمن فیڈرل ایسوسی ایشن فار ویمن' کے مطابق خطرات صرف ان گھروں تک ہی محدود نہیں ہیں، جہاں گھریلو تشدد ایک مسئلہ تھا۔ بلکہ موجودہ صورتِ حال میں ملازمتیں کھو جانے کے خدشات، بیماری کے خوف اور مالی مشکلات سے بھی گھریلو تشدد میں اضافہ ہو سکتا ہے۔ فرانس میں کرونا وائرس سے شدید متاثرہ علاقے کی تنظیم 'پیرینٹس فیڈریشن' سے وابستہ فلورنس کلاڈپیئر کا کہنا ہے کہ یقیناً بعض خاندانوں پر دباؤ پڑ رہا ہے۔ ایسے والدین کی کہانیاں سننے کو مل رہی ہیں، جن میں دراڑیں پڑ رہی ہیں۔ ان کا مزید کہنا ہے کہ وہ ایسے والدین سے بھی رابطے میں ہیں جن کے رشتے کمزور پڑ رہے ہیں۔ حالانکہ پہلے انہیں اس قسم کی کوئی شکایت نہیں تھی۔ چین جہاں اب وائرس کا زور کم پڑ رہا ہے، وہاں خواتین کے حقوق سے وابستہ تنظیم 'ویپنگ' کا کہنا ہے کہ وبا کے دوران خواتین پر تشدد کے واقعات میں تین گنا اضافہ ہوا۔ یورپی ممالک میں اٹلی کے بعد کرونا وائرس سے سب سے زیادہ متاثرہ ملک اسپین میں دو بچوں کی ماں کو اس کے ساتھی نے گزشتہ ہفتے قتل کر دیا تھا۔ جرمنی کی ایک تنظیم کا کہنا ہے کہ ذہنی یا جسمانی طور پر تشدد کا نشانہ بننے والے بچوں، نوجوان اور خواتین کا تشدد کرنے والے اپنے ہی ساتھیوں کے ساتھ مستقل رہنے کا مطلب یہ ہے کہ وہ کبھی بھی ان کی بدسلوکی کا شکار ہو سکتی ہیں۔ گھریلو تشدد روکنے یا تشدد کا شکار افراد کی مدد کرنے والی تنظیموں کا کہنا ہے کہ انہیں دوہری پریشانی کا سامنا کرنا پڑ رہا ہے۔ ان کے بہت سے کارکنوں کو گھر سے کام کرنا پڑ رہا ہے جس کے باعث وہ متاثرین تک نہیں پہنچ پاتے۔ اگر پہنچ بھی جائیں تو سب سے بڑا مسئلہ یہ ہوتا ہے کہ متاثرہ افراد کو موجودہ حالات میں کہاں منتقل کریں۔ تنظیموں کا کہنا ہے خواتین ان سے محفوظ مقام پر منتقلی کا پوچھتی ہیں لیکن ان کے پاس اس سوال کا اکثر جواب نہیں ہوتا۔ اٹلی جیسے سخت ترین لاک ڈاؤن کے شکار ممالک میں متاثرین کو بعض صورتوں میں استثنیٰ حاصل ہے۔ انہیں گھروں سے نکلنے کا جواز پیش کرنے کی صورت میں محفوظ پناہ گاہوں میں منتقل کیا جاسکتا ہے۔ یورپی ملک سلوواکیہ کے دارالحکومت بریٹیسلاوا سے تعلق رکھنے والی ماہر نفسیات ایڈریانا ہاسوفا کا کہنا ہے کہ موجودہ صورتِ حال غیر معمولی ہے۔ وہ امید کرتی ہیں چند ہفتوں میں لوگ گھروں سے نکل سکیں گے تاہم اگر یہ سلسلہ مزید چلا تو گھریلو تشدد میں کس حد تک اضافہ ہوگا یہ وہ تصور بھی نہیں کر سکتیں۔